Noordwes-boer en sy seun vrygespreekDouw de Beer, ŉ boer van Noordwes, en sy seun Dylan, is Vrydag in Pretoria vrygespreek op aanklag dat hulle twee mans nege jaar gelede vermoor het, het die SAUK berig. Morris Morua (36) en Zacharia Leso (34) se liggame is op De Beer se wildsplaas in Noordwes aangetref nadat hulle doodgeskiet is toe hulle glo onwettig gejag het. Die SAUK berig dat De Beer en sy seun skuldig bevind is aan verydeling van die gereg en selfoondiefstal. Die uitspraak het glo Morua en Leso se families geskok gelaat. “My gevoel is dat die uitspraak baie onregverdig is. Hulle het die twee mans vermoor,” het Morua se pa, Thomas Maragela, gesê. “Hulle sê hulle het in selfverdediging geskiet. Hoe weet ons dit?” Volgens die uitsaaier het hy gesê daar was geen bewyse nie, omdat ŉ nadoodse ondersoek nie gedoen kon word nie. Kapt. Nick Pitsoane, die ondersoekbeampte, het in 2011 getuig dat 10 klein beentjies die enigste menslike oorskot is wat in April 2004 op die plaas naby Boschkop opgespoor is. -SAPA